ARRIZABALAGA ARRUZA (EAJ, 2018-10-18):
Eskerrik asko legebiltzar-buru andrea.
Nik bai ura behar dudala eztarria txarto baitaukat. Badaezpada edalontzia beteko dut.
Legebiltzarkideok eguerdi on denoi.
Legebiltzar honek dagoeneko ezagutuko ditu datu batzuk, Kortajarena andereak aipatu ditu baita ere. Nik bi nabarmendu nahiko nituzke.
Alde batetik, batak beste, emakumeek gizonezkoekin konparatuz 661 euro gutxiago jasotzen dituzte pentsioetan. Eta bigarrenik eta Kortajarena andereak ere bai aipatu du, Diru-sarrera Bermatzeko Errenta jasotzen dutenen % 25etik gehiengoak pentsionistak dira. Hau da, hirutik bi emakumezkoak. Beraz, argi dago gizon eta emakumeen arteko arrakala nabarmena dela eta areagotu dela pentsiodunen artean.
Urte hasieran, urtarrilean, soldata arrakalaren inguruan eztabaidatu genuen Legebiltzar honetan. Soldata diskriminazioa da gaur egin emakume eta gizonen arteko ezberdintasuna eragin eta betikotzen duen faktoretako bat, esan nuen nik orduan. Soldata arrakalaren zergatiak ugariak eta ezberdinak zirela aipatu genuen orduan ere. Horrela, emakumeok orokorrean gutxiago irabazten dugu ordaindutako ordu gutxiagoko lan saioak ditugulako, kaxkarrago ordaintzen den sektoreetan lan egiten dugulako, edo enpresetako goi karguetan ordezkaritza...
...gutxiagoko lan saioak ditugulako, kaskarrago ordaintzen den sektoreetan lan egiten dugulako edo enpresetako goi karguetan ordezkaritza gutxiago dugulako; baita ere lan berdina egiteagatik batez besteko gizonek baino soldata baino baxuagoa jasotzen dugulako.
Argudio hauek oso orokorrak dira, bai, xehetasunetara joango banintz, ez nukeelako denbora nahikorik izango eta urtarrileko bilkura hartan aipatu nituen. Egoera honen ondorioa, ondorio zuzena da nire parte hartzearen hasieran datuekin nabarmenduriko emakumeen pentsiodunen egoera. Hau da, lotura zuzena dute, beraz, soldata arrakala eta emakume pentsiodunen egoera, honen ondorio zuzena baita.
Soldata arrakalaren inguruan eztabaidatu genuenean, ekintza plan bat burutzea adostu genuen eta laster aurkeztuko da hauxe berau. Irekian jasota dago oraintxe bertan parte hartze prozesu guztia.
Pentsioen inguruko eztabaidan behintzat ni ez naiz sartuko. Ez dut uste jatorrizko proposamenaren helburua edo izpiritua hori zenik, baizik eta Euskadin emakumezko pentsiodunen egoera aztertzea eta baldin eta posible balitz hau hobetzea zen izpiritua. Nik horregatik eztabaida horretan ez dut sartu nahi.
Garrantzitsua da, gure ustetan behintzat, gaur hartutako akordioa, sinatu dugun erdibideko hori. Alde batetik, emakume pentsiodunen egoera sozioekonomikoaren inguruko azterketa sakona burutzea; bestetik, Jaurlaritzak burutu dezala, departamentu askok dute zer ekarri gai honetan Emakunderekin elkarlanean betiere; 2019. urtean zehar burutu dadila honelako diagnostikoa, planak eta abar, denbora behar dute ondo egin ahal izateko; eta azterketa honetan oinarrituta, emakume pentsiodunen prekarizazio egoerari erantzuteko plan integral bat aurkeztu dezala.
Aipaturiko soldata arrakalaren kontrako akzio plana burutzeko diagnostikoan jasotako datuak baita ere eta planak berak jasoko dituen ekintzek ere zeresan handia izango dute eta lagungarri izango dira, kasu honetan bata bestearekin modu zuzen batean lotuta baitaude.
Gure taldeak, beraz, positibo ikusten du gaurko akordio hau, guztiz beharrezkoa. Beraz, urrats berri bat gaurkoan emandakoa, baliagarria emakume pentsiodunen bizi kalitatea hobetzeko, beraien bizitza duintasunez garatu ahal dezaten eta gizon eta emakumeen arteko berdintasun erreal eta eragingarrian beste aurrerapauso bat suposatzen du.
Eskerrak eman nahi dizkiot Kortajarena andereari, talde proposatzaile bezala, azaldurik prestutasunagatik. Hasieratik ikusi genuen elkargunean bagenituela eta horiei balioa ematea erreza izan da gaurkoan. Beraz, eskerrik asko, baita ere, Kortajarena andereak berak aurreratu duenez, ez dakit hori horrela izango den, uste dut baietz, zuzenketarik aurkeztu ez duten taldeen babesa eskertzea baita ere.
Besterik ez, eskerrik asko denoi.